མཐར་བུ་རེ་བ་ཅན་ལ་རེ་བཞག་ཅེས་པ་ལྟར་ཁོའི་གསར་རྩོམ་གྱི་བསྟན་དོན་གྱི་ཐད་ནས་རང་ངོས་ཀྱི་རེ་བ་ཞིག་འདོན་ན་ནི།ངའི་སྣང་ངོར་ཁོའི་བརྩམས་སྒྲུང་ཕལ་ཆེར་བ་ཞིག་གི་བསྟན་དོན་ནི་ཕྱི་རོལ་ན་གཞི་གྲུབ་ཡོད་པའི་ལོ་རྒྱུས་དང་དངོས་ཡོད་ལ།རྩོམ་གྱིས་བསྐྱར་མཚོན་བྱེད་པའི་ཤེད་ཆེ།མ་གཞིར་དེ་འདྲ་ལ་ལོ་རྒྱུས་ཀྱི་དྲན་པ་གསོ་བའམ་དངོས་ཡོད་ལ་དོ་སྣང་འདྲེན་པའི་དགེ་ཡོད་པ་དང་།ཀུན་གྱི་ཕྱི་ཡུལ་ན་ཡོད་ཅིང་ཡིད་ནའང་ཡོད་པ་གང་ཞིག་ངག་ནས་མ་ཤོད་པ་ཞིག་ཤོད་པར་གྱུར་བའི་དགེ་ཡོད་པ་གདོན་མི་ཟ་ཡང་།དེ་ཉིད་དོན་དག་ཅིག་གི་ངོས་ནས་མ་གཏོགས་དེའི་ཁྲོད་ཀྱི་མི་ལ་རྩོམ་གྱིས་གཟས་མ་ཐུབ་ཚེ།དོན་དག་དང་དངོས་ཡོད་འབྲི་བའི་གོ་རིམ་ཁྲོད་མི་སྟོར་བའི་ཉེན་ཁ་ཆེ་ལ།ལྷག་པར་ཏུ་མི་སེམས་དང་མི་སེམས་ཀྱི་ཟབ་སར་འཇུག་པ་བཏང་སྙོམས་སུ་ཤོར་འགྲོ་བའི་ཉེན་ཁ་ཆེ།